**5. søndag efter påske**

**Prædiken**

I Faderens og Sønnens og Helligåndens navn. Amen.

Der er fuld gang i konfirmationerne ud over det ganske land. Konfirmation betyder jo bekræftelse; dvs. at der skal være noget at bekræfte. Når vi i kirken holder konfirmationer, handler det om at bekræfte de unge menneskers dåb. I dåben får dåbsbarnet som bekendt troens gave og løftet om, at Kristus vil være med det alle dage indtil verdens ende.

Derfor blev jeg også noget overrasket, da jeg forleden dag så et opslag hos en af mine Facebook venner, hvis tvillingesønner var blevet humanistisk *konfirmeret*. Jeg blev nysgerrig på, hvad det så var, at de skulle konfirmere; dvs. bekræfte, og derfor gik jeg på Humanistisk Samfunds hjemmeside for at blive klogere. Der står, at humanistisk konfirmation er et tilbud til unge, som ønsker at markere overgangen fra barndom til ungdom. Det gør de med et kursus i livssyn og etik på et humanistisk grundlag. Der står også, at gennem kurset ønsker Humanistisk Samfund at styrke de unges evne til selvstændig tænkning og etisk handlen.

De unge mennesker skal arbejde med emner som Etik, Identitet og tolerance, Livssyn og humanisme, menneskerettigheder og evt. også kritisk tænkning, seksualitet, klima og miljø eller frivillighed.

Når Humanistisk Samfund bruger ordet konfirmation, er det, fordi det er praktisk og let at forstå og dermed let at kommunikere, står der på hjemmesiden. Humanistisk Samfund medgiver, at betydningen af at konfirmere er både at *bekræfte* og at *bestyrke*. De bruger ordet i den direkte betydning: ”med styrke”, da de – står der på hjemmesiden – ønsker at styrke de unge til at handle etisk, selvstændigt og tænke kritisk. De unge skal derimod ikke, står der, bekræfte og “bekende” sig til humanismen, men blot inspireres og motiveres til at reflektere over deres og andres livssyn, værdier og handlinger.

Og det lyder jo alt sammen meget godt, så hvorfor ikke bare blive humanistisk konfirmeret? Kristendommen står jo ligesom humanismen for etik, tolerance og en humanistisk indstilling til medmennesket, og i måden vi dag lever på, er der så sandelig også plads til kritisk tænkning i forhold til kristendommen.

Så hvad får man i den kristne konfirmation, som man ikke får i den humanistiske konfirmation? Det er naturligvis et stort spørgsmål, som ikke kan besvares kort her søndag formiddag fra prædikestolen. Man er nok nødt til at komme igen på næste søndag. Men i hvert fald kan jeg sige, at noget meget væsentligt, man får, er bønnen.

Vores konfirmander skal lære Fadervor, og de skal i det hele taget stifte bekendtskab med at bede. Konfirmanderne prøver også at formulere deres egne bønner.

Det er godt at være bekendt med bønnen, for nogle gange viser tilværelsen sig således, at man ikke kan lade være med at bede. Man kan sige, at bøn er en naturlig reaktion på tilværelsens yderpunkter. For bønnen kan være en taksigelse. Man kan have oplevet noget, der fylder en med stor, stor taknemmelighed, og den taknemmelighed må man rette et sted hen. Eller man kan opleve en modgang så stor, at man ikke kan bære den selv. Man kan ikke finde mening i modgangen, og man føler en vrede så enorm, at man ligesom Jesus på korset må vende sig mod Gud i stor bebrejdelse og råbe ”min Gud, min Gud, hvorfor har du forladt mig?”

Når man hengiver sig i bøn, har man en oplevelse af, at der findes noget, som er større end en selv. For selv om bønnen handler om en selv, ser man alligevel i bønnen bort fra sig selv, *for* at blive set af en anden; af Gud. Så bøn er at aflægge sit eget perspektiv; bøn er at afgive magten, for bøn er ikke at bestemme, men at lade sig bestemme. Bøn er at sige ”Ske din vilje”, som vi siger i Fadervor, og håbe på, at verden er mere end det, jeg allerede ved; end det jeg næsten ikke tør tro på – og mere end det, som jeg alt for let glemmer. I bønnen er der indbygget en forestilling om, at verden kan være anderledes. At der ikke blot er mere af det samme. Og – hvad der er væsentligt – det er ikke mig selv, der skal skabe denne anden verden.

Men bøn kan ikke ændre den virkelighed, vi lever i, og vi kan ikke altid få, hvad vi beder om. Hvis vi kunne det, ville vi jo have magt over Gud – i Jesu navn, og så ville Gud ikke være almægtig, og så ville han slet ikke være Gud. Hvis bønnen ændrer noget; hvis man kan sige, at en bøn besvares, er det, når den bedendes perspektiv på sin tilværelse og sig selv ændres. Dvs. at bønnen kan hjælpe os til at indse, at der er nogen situationer, som vi ikke kan ændre, men at vi kan tillade situationen at ændre *os*; at forandre os.

Vi ved jo, at Jesus natten før Langfredag var dødsensangst og bad til Gud om at blive fri for den skæbne, der ventede ham. Vi ved ikke, hvad Gud svarede ham. Men vi ved, at der skete noget i det møde med Gud, som bønnen er – at Jesus fik mod og kræfter til at være i Langfredag. I bønnen kan vi have tiltro til, at hverken vi selv eller andre skal være i livets yderpunkter alene. At det er sandt, det ganske enkle, der blev sagt, og som flød ind i os, da vi blev døbt: ordene: ”Se, jeg er med jer alle dage indtil verdens ende.” Jesus fjerner ikke modgang, lidelse og smerte. Men han er hos os i smerten. Ikke blot som en ven, der går ved siden af. Men som frelseren, der fører os igennem den – hjem i herligheden.

Det er netop dette, som Jesus peger på i evangelieteksten. Han peger hen på den situation, hvor bønnen skal finde sted i hans navn. Først når Jesus har fuldbragt sin gerning i korsdøden og har etableret en blivende relation til Gud gennem Helligånden, kan bønnen finde sted i hans navn. Da er den til gengæld allerede bønhørt. For i den bøn har mennesket selv afgivet magten. I den bøn er menneskets virkelighed allerede bestemt af Guds virkelighed. For ved at bede i Jesu navn lader vi hans virkelighed bestemme over vores virkelighed. I den bøn er vi allerede der, hvor der ikke er mere at bede om. For i den bøn er det Guds perspektiv på os, der bestemmer, hvem vi er. Bønnen i Jesu navn er altså altid allerede bønhørt, *fordi* den finder sted i Jesu navn.

Så hvor humanisten forlader sig på sig selv og derfor slet ikke har brug for at bede, så kan vi kristne; når vi overgiver os til bønnen; når vi overgiver os til vores magtesløshed – ja så kan vi insistere på, at Gud må være der; at Gud må bære os; gribe os.

For falde, det gør vi alle, kristne som humanister.

Amen